Informatīvais ziņojums

**par Latvijas nacionālajām pozīcijām un Eiropas Savienības Tieslietu un iekšlietu ministru padomes 2011. gada 9.-10. jūnija sanāksmē izskatāmajiem jautājumiem**

##### I Ministru padomes sanāksmes darba kārtība

Luksemburgā, 2011. gada 9.-10. jūnijam notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme, kuras darba kārtībā ir ietverti šādi jautājumi, par kuriem ir sagatavotas Latvijas nacionālās pozīcijas:

1. Priekšlikums Eiropas Parlamenta un Padomes Direktīvai par uzbrukumiem informācijas sistēmām, ar ko atceļ Padomes Pamatlēmumu 2005/222/TI;
2. Beļģijas Karalistes, Bulgārijas Republikas, Igaunijas Republikas, Spānijas Karalistes, Austrijas Republikas, Slovēnijas Republikas un Zviedrijas Karalistes iniciatīva Eiropas Parlamenta un Padomes Direktīvai par Eiropas Izmeklēšanas rīkojumu krimināllietās;
3. Priekšlikums Eiropas Parlamenta un Padomes regulai par jurisdikciju, piemērojamiem tiesību aktiem, lēmumu un autentisku aktu atzīšanu un izpildi mantošanas jomā un par Eiropas mantojuma apliecības izveidi;
4. Priekšlikums Padomes regulai par Eiropas Savienības Oficiālā Vēstneša elektronisko publikāciju;
5. Padomes Rezolūcijas projekts par Ceļvedi par cietušo tiesību stiprināšanu un cietušo aizsardzību kriminālprocesā.

**II Latvijas nacionālās pozīcijas**

1. **Priekšlikums Eiropas Parlamenta un Padomes Direktīvai par uzbrukumiem informācijas sistēmām, ar ko atceļ Padomes Pamatlēmumu 2005/222/TI**

Padomes sanāksmē paredzēta vispārējās pieejas pieņemšana attiecībā uz direktīvas tekstu kopumā.

Direktīvas, kuras izskatīšana Padomē tika uzsākta pagājušā gada beigās, mērķis ir nodrošināt informācijas tehnoloģiju jomas darbību un aizsardzību, izmantojot krimināltiesiskos līdzekļus. Aktīvas diskusijas Padomē direktīvas izstrādes gaitā norisinājās attiecībā uz direktīvā paredzētajām sankcijām, maznozīmīgu noziedzīgu nodarījumu kriminalizāciju un atbildību pastiprinošiem apstākļiem.

Apzinoties, ka kibernoziegumu, kuriem ir izteikts pārrobežu raksturs, izplatība arvien vairāk apdraud sabiedrības drošību, Latvija kompromisa vārdā var atbalstīt vispārējās pieejas pieņemšanu attiecībā uz direktīvas tekstu kopumā. Atbalstot direktīvas projekta tālāku virzību, Latvija ir gatava piekāpties savā pozīcijā attiecībā uz direktīvas projekta 9. panta 3. punktu par bargākas sankcijas piemērošanu gadījumos, kad kibernoziegums izdarīts pret lielu skaitu informācijas sistēmu, jo īpaši, ņemot vērā to, ka citi Latvijai problemātiskie jautājumi diskusiju laikā ir atrisināti. Īpaši būtiska Latvijai bija direktīvas 9. panta 5. punkta izslēgšana, kurā trešās personas datu zādzība tika noteikta kā atbildību pastiprinošs apstāklis. Latvija uzskatīja, ka identitātes slēpšana nozieguma izdarīšanas laikā nebūtu paredzams kā atsevišķs atbildību pastiprinošs apstāklis direktīvas ietvaros, jo tā būtu uzskatāma par atsevišķu noziedzīgu nodarījumu. Šī atsevišķā noziedzīgā nodarījuma objekts nav vēršanās pret informācijas sistēmu kā tādu, bet vēršanās pret konkrētās personas interesēm, kam kaitējums tiek nodarīts.

1. **Beļģijas Karalistes, Bulgārijas Republikas, Igaunijas Republikas, Spānijas Karalistes, Austrijas Republikas, Slovēnijas Republikas un Zviedrijas Karalistes iniciatīva Eiropas Parlamenta un Padomes Direktīvai par Eiropas Izmeklēšanas rīkojumu krimināllietās**

Padomes sanāksmē paredzēts vienoties par atsevišķiem direktīvas pantiem.

Direktīvas mērķis ir ES līmenī izveidot vienotu un efektīvu sistēmu pierādījumu iegūšanai kriminālprocesa ietvaros, ņemot vērā to, ka šobrīd pārrobežu pierādījumu iegūšanas sistēma ES ir sadrumstalota un fragmentāra.

Kopš 2010.gada jūlija direktīvas projekts tiek aktīvi skatīts ekspertu līmenī ES Padomē, diskutējot par direktīvas vispārējiem noteikumiem, piemērošanas jomu, definīcijām, Eiropas Izmeklēšanas rīkojuma izdošanas, atzīšanas un izpildes pamata noteikumiem (direktīvas 1.-18.pants).

Diskusiju rezultātā Prezidentūra ir sagatavojusi kompromisa paketi attiecībā uz direktīvas 1.-18.pantu. Padomes sanāksmē dalībvalstu ministri tiek aicināti kompromisa paketi apstiprināt.

Latvija kopumā ir apmierināta ar kompromisa paketē ietverto pantu regulējumu. Tajā pašā laikā, ES Tieslietu un iekšlietu ministru padomes sanāksmē 2010. gada 8.- 9. novembrī, kad norisinājās pirmās politiskā līmeņa diskusijas attiecībā uz direktīvu, tika apstiprināta pieeja, ka līdz ar Eiropas Izmeklēšanas rīkojuma izstrādi būtiski ir uzlabot esošo tiesisko regulējumu. Ņemot vērā minēto, Latvija, direktīvas 1.-18.panta ietvaros, būtu vēlējusies redzēt ambiciozāku risinājumu, piemēram, paredzot plašāku direktīvas piemērošanas jomu.

1. **Priekšlikums Eiropas Parlamenta un Padomes regulai par jurisdikciju, piemērojamiem tiesību aktiem, lēmumu un autentisku aktu atzīšanu un izpildi mantošanas jomā un par Eiropas mantojuma apliecības izveidi**

Padomes sanāksmē paredzēts vienoties par politiskajām vadlīnijām attiecībā uz regulu.

2009. gada 14. oktobrī Eiropas Komisija nāca klajā ar regulas projektu, ar mērķi ES līmenī padarīt skaidrāku pārrobežu mantošanas jautājumu risināšanu un nodrošināt iespēju pārrobežu mantošanas lietās iesaistītām personām tās nokārtot pēc iespējas vienkāršāk un ērtāk.

Pēdējās politiskā līmeņa diskusijas attiecībā uz regulas saturu notika ES Tieslietu un iekšlietu padomes sanāksmē 2010. gada 3.-4. jūnijā, kad dalībvalstis vienojās par pamatnostādnēm regulas izstrādē. Ņemot vērā to, ka kopš 2010. gada jūnija, ekspertu diskusiju rezultātā, vairāku būtisku jautājumu kontekstā regulas ietvaros ir panākts progress, nepieciešams aktualizēt mandātu turpmākajam darbam ekspertu līmenī. Tādējādi šajā Padomes sanāksmē tiek plānots apstiprināt politiskās vadlīnijas, īpaši vēršot uzmanību mantošanas tiesību un īpašuma tiesību nošķiršanai, piesaistes kritērijiem jurisdikcijas un piemērojamā likuma noteikšanā, notāru lomai regulas ietvaros, kā arī citiem jautājumiem.

Politisko vadlīniju kontekstā Latvijai būtisks jautājums ir nodrošināt, ka tālākās diskusijās tiek domāts par izvairīšanos no paralēlajām procedūrām, jo īpaši, ņemot vērā notāru lomu regulas ietvaros. Paralēlas procedūras varētu rasties divos gadījumos – vai nu mantinieki nezināja par citiem mantiniekiem un mantu citā dalībvalstī, vai arī apzināti neinformēja par to. Lai pēc iespējas izvairītos no šādām situācijām, regulā ir jāparedz risinājums, lai efektīvi varētu saņemt informāciju par mantojuma lietas skatīšanu tiesā vai pie cita notāra citā ES dalībvlastī.

1. **Priekšlikums Padomes regulai par Eiropas Savienības Oficiālā Vēstneša elektronisko publikāciju**

Padomes sanāksmes ietvaros dalībvalstu ministri ir aicināti apstiprināt priekšlikumu Padomes regulai par Eiropas Savienības Oficiālā Vēstneša elektronisko publikāciju (turpmāk – regula).

2011.gada 4.aprīlī Eiropas Komisija nāca klajā ar regulu, kuras mērķis ir nodrošināt Eiropas Savienības Oficiālā Vēstneša (turpmāk - ES OV) elektroniskajai versijai juridiski saistošu statusu.

ES OV kopš 1958.gada tiek izdots papīra versijā, bet no 1998.gada ir pieejams arī internetā. Juridiski saistošs raksturs ir tikai papīra versijai, savukārt elektroniskā publikācija kalpo tikai informatīviem nolūkiem.

Ar regulu paredzēts nodrošināt, ka ikvienam (gan juridisko profesiju pārstāvjiem, gan iedzīvotājiem) tiek nodrošināta iespēja vienkārši un uzreiz piekļūt ES tiesību aktu oficiālajai publikācijai un nodrošināt, ka ES OV elektronisko izdevumu var izmanot kā autentisku avotu. Piekļuve elektroniskajai publikācijai būs bezmaksas.

Jau sākotnējā diskusiju stadijā Latvija ir norādījusi, ka **atbalsta regulas pieņemšanu.**

1. **Padomes Rezolūcijas projekts par Ceļvedi par cietušo tiesību stiprināšanu un cietušo aizsardzību kriminālprocesā**

Padomes sanāksmē dalībvalstu ministri ir aicināti apstiprināt Padomes Rezolūciju par Ceļvedi par cietušo tiesību stiprināšanu un cietušo aizsardzību kriminālprocesā (turpmāk – Ceļvedis).

Š.g. 12. aprīlī Eiropas Komisija ir nākusi klajā ar Ceļvedi, kas ir pamats diskusiju uzsākšanai un turpmākam darbam pie pasākumu kopuma izstrādes, lai nodrošinātu ES ietvaros noziedzīgajos nodarījumos cietušo tiesību ievērošanu vienlīdz augstā līmenī.

Atbilstoši Ceļvedim ES tiek īstenoti vairāki pasākumi, tostarp gan tiesību aktu izstrāde, gan citi pasākumi ar mērķi nodrošināt pilsoņu pārliecību, ka ES un tās dalībvalstis aizsargā un nodrošina viņu tiesības. Ceļvedis paredz tādus turpmākos pasākumus kā direktīvas projekta izstrāde, kas aizstātu 2001.gada 15.marta Ietvarlēmumu 2001/220/TI par cietušo statusu kriminālprocesā, rekomendāciju izstrāde par jaunās direktīvas praktisko piemērošanu, regulas projekta par aizsardzības pasākumu savstarpēju atzīšanu civillietās izstrāde, direktīvas par noziedzīgos nodarījumos cietušo kompensācijām pārskatīšana.

Latvija atbalsta Ceļveža apstiprināšanu Prezidentūras piedāvātajā redakcijā.

**III Citi jautājumi**

Vienlaikus Padomes sanāksmē dalībvalstu ministri tiks informēti par **progresu E – tiesiskuma** iniciatīvas īstenošanā, situāciju attiecībā uz ES pievienošanos **Eiropas Cilvēktiesību konvencijai,** metodoloģiju **pamattiesību pārbaudē** ES Padomes darbā un ***Eurojust* darbu 2010. gadā.**

Tāpat Padomes sanāksmes ietvaros tiks apstiprināti **Padomes** **secinājumi par totalitāro režīmu izdarīto noziegumu piemiņu Eiropā**, kuri tika sagatavoti, atbildot uz Eiropas Komisijas ziņojumu Eiropas Parlamentam un Padomei „Totalitāro režīmu izdarīto noziegumu piemiņa Eiropā”.

**IV Latvijas delegācija**

Delegācijas vadītājs:

**Aigars Štokenbergs,**

tieslietu ministrs

Delegācijas dalībnieki: **Inga Skujiņa**, Tieslietu ministrijas valsts sekretāra vietniece stratēģijas jautājumos;

**Vita Sliede**, Tieslietu ministrijas Starptautisko privāttiesību nodaļas vadītāja;

**Egita Šķibele**, tieslietu nozares padomniece Latvijas Republikas **Pastāvīgajā** pārstāvniecībā ES;

**Sandris Laganovskis**, tieslietu nozares padomnieks Latvijas Republikas **Pastāvīgajā** pārstāvniecībā ES.

Tieslietu ministrs A. Štokenbergs

03.06.2011 15:00

1200

Anna Skrjabina

67036915, [Anna.Skrjabina@tm.gov.lv](mailto:Anna.Skrjabina@tm.gov.lv)